Ole Sohn (SF), 1999-04-20:
Jeg vil gerne sige til hr. Mogens Andreasen, at vi skelner ikke imellem, om folk har flygtningestatus, eller om de er familiesammenført.
Vi tager vores udgangspunkt i de etniske minoriteter, som har opholdstilladelse her i Danmark, og vi skelner ikke imellem, under hvilken hat de er.
Nu er det selvfølgelig en lidt speciel situation, jeg er blevet bragt i, for jeg føler det, som om jeg bliver kvalt - kvalt i velvilje. Stort set alle, med et par undtagelser, har udtalt sig
positivt om forslaget og intentionerne bag det og for en stor dels vedkommende også om selve indholdet.
Men alligevel kan man ikke stemme for forslaget, så indtil videre nøjes jeg med fru Susanne Clemensens ord om, at det er vigtigt, at der bliver sat fokus på spørgsmålet, og at debatten her kan bidrage yderligere til det.
Intentionerne er at give et kærligt, men bestemt skub til erhvervslivet og arbejdsmarkedets parter, for det er der behov for.
Det er klart, at vi ikke kan sikre en etnisk ligestilling alene gennem lovgivningen.
Men det er jo sådan, at hvis man prøver at se lidt tilbage i tiden på det, der skete med hensyn til ligestilling op gennem 1970'erne og 1980'erne, da vi lavede den første lovgivning om ligestilling mellem kønnene, fungerede det jo i en kombination mellem at sætte fokus på spørgsmålet om kønsdiskriminering via lovgivningen og samtidig påvirke arbejdsmarkedets parter og erhvervslivet.
På den måde kan man sige, at der har været en vekselvirkning mellem lovgivning og holdningsbearbejdelse, og det mener vi faktisk også der er behov for i spørgsmålet om etnisk ligestilling.
Virkeligheden er jo - for at tage et par eksempler - at blandt de, der i dag er arbejdsløse, er 35 pct. nydanskere eller indvandrere.
En af årsagerne er mangel på uddannelse, men der er en anden væsentlig faktor, som er blevet dokumenteret, nemlig at hver tredje indvandrer oplever direkte diskrimination i forbindelse med jobansøgninger.
Det bør dog få os til at sige: Jamen der skal sættes mere turbo på ligestillingen.
Et andet eksempel, som er blevet offentliggjort i går i forbindelse med Rockwoolrapporten, viser, at kun 72 pct. af de mandlige indvandrere i alderen fra 25 til 49 år, der kommer fra lande uden for EU, er tilknyttet arbejdsmarkedet, mens gennemsnittet i EU er på 87 pct., og ser vi på Frankrig - som i øvrigt har en meget stor gruppe indvandrere - er man helt oppe på 91 pct. på arbejdsmarkedet.
Vi kan tage den yngre generation, unge i alderen fra 20 til 29 år.
Her er det blandt nydanskerne kun halvdelen, der er i gang med eller har afsluttet en kompetencegivende ungdomsuddannelse, mens to tredjedele af de unge indfødte danskere får en uddannelse.
Vi ser altså på område efter område, at der er en skævvridning.
På en måde er det jo fuldstændig ulogisk, at vi er i den situation, at vi har store grupper af uudnyttede ressourcer blandt nydanskerne, når erhvervslivet råber på, at de ikke kan få indfriet behovet for faglært arbejdskraft.
Jamen hvorfor tager de så ikke kun fat i nydanskerne, men også i de unge danskere, som ikke kan få praktikpladser?
Derfor mener jeg faktisk, det er vigtigt, at vi sætter fokus på den diskrimination, der finder sted, og det er den knude, vi ønsker at løsne med vort beslutningsforslag.
Men når det så er sagt, vil jeg gerne sige, at jeg selvfølgelig er meget glad for specielt ministerens og også de øvrige ordføreres bemærkninger om, at man er enig i, at spørgsmålet om etnisk ligestilling på arbejdsmarkedet er et vigtigt spørgsmål, og at det er vigtigt at undgå, at der sker en marginalisering.
Til gengæld vil jeg da erklære mig enig i, at lovgivning ikke kan gøre det alene, men at arbejdsmarkedets parter også må gøre deres til det.
Derfor er det selvfølgelig positivt, at LO, DA og KL har overtaget stafetten om etnisk ligestilling.
Jeg synes, det er et positivt element, men jeg mener, det er vigtigt, at vi giver dem det kærlige ekstra skub.
Vi har jo lavet en lov om forskelsbehandling, som nu har virket i ca. 3 år.
Og vi har altså fremlagt flere initiativer i vort beslutningsforslag.
alene af hensyn til nydanskerne, men lige så meget af hensyn til samfundet og erhvervslivet, fordi der er behov for arbejdskraften
Der er behov for, at vi bruger de uudnyttede ressourcer.